CELEX: 
Language: mt
Date: 2021-01-26 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament Delegat tal-Kummissjoni (UE) Nru 667/2014 fir-rigward tal-kontenut tal-fajl li għandu jiġi ppreżentat mill-uffiċjal tal-investigazzjoni lill-Awtorità Ewropea tat-Titoli u s-Swieq, id-dritt ta’ smigħ fir-rigward ta’ deċiżjonijiet interim u d-depożiti ta’ multi u pagamenti perjodiċi ta’ penali

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               L-Awtorità Ewropea tat-Titoli u s-Swieq (European Securities and Markets Authority, “ESMA”) hija responsabbli għar-reġistrazzjoni u s-superviżjoni tar-repożitorji tat-tranżazzjonijiet fl-Unjoni Ewropea. F’Marzu 2014, il-Kummissjoni adottat ir-Regolament Delegat (UE) Nru 667/2014 fir-rigward tar-regoli ta’ proċedura għall-penali imposti fuq ir-repożitorji tat-tranżazzjonijiet mill-ESMA inklużi regoli dwar id-dritt tad-difiża
                  1
               , li jissupplimentaw ir-Regolament (UE) Nru 648/2012 dwar derivattivi OTC, kontropartijiet ċentrali u repożitorji tat-tranżazzjonijiet
                  2
                (ir-Regolament dwar l-Infrastruttura tas-Suq Ewropew, “EMIR”).
            
            
               Ir-Regolament (UE) 2019/834 tal-20 ta’ Mejju 2019 li jemenda l-EMIR ġie ppubblikat f’Il-Ġurnal Uffiċjali tal-Unjoni Ewropea fit-28 ta’ Mejju 2019
                  3
                (“REFIT tal-EMIR”). Fir-rigward tar-regoli tal-proċeduri għall-penali imposti fuq ir-repożitorji tat-tranżazzjonijiet mill-ESMA, ir-REFIT tal-EMIR jintroduċi diversi modifiki li jikkonċernaw id-drittijiet ta’ aċċess għall-fajl tal-persuni soġġetti għall-investigazzjonijiet (inklużi l-limiti għal tali aċċess bl-esklużjoni tad-dokumenti preparatorji interni tal-ESMA u informazzjoni kunfidenzjali oħra), l-ammont tal-multi u l-pagamenti perjodiċi li l-ESMA tista’ timponi fuq ir-repożitorji tat-tranżazzjonijiet u d-dritt ta’ difiża. 
            
            
               B’mod partikolari, fir-rigward tad-dritt tad-difiża, ir-REFIT tal-EMIR jagħti lill-ESMA l-possibbiltà li tadotta deċiżjonijiet interim biex timponi ċerti miżuri superviżorji fuq persuni soġġetti għal proċedimenti, mingħajr ma tismagħhom l-ewwel, meta tkun meħtieġa azzjoni urġenti, sabiex tiġi evitata ħsara sinifikanti u imminenti lis-sistema finanzjarja jew lill-integrità, it-trasparenza, l-effiċjenza u l-funzjonament ordnat tas-swieq finanzjarji, inkluż lill-istabbiltà jew il-korrettezza tad-data rrapportata lil repożitorju tat-tranżazzjonijiet. Ir-REFIT tal-EMIR jipprevedi li l-ESMA tisma’ lill-persuna soġġetta għal proċedimenti malajr kemm jista’ jkun wara l-adozzjoni ta’ tali deċiżjonijiet interim.
            
            
               Sabiex tiġi adattata r-regola ta’ proċeduri eżistenti biex jitqiesu l-modifiki introdotti mir-REFIT tal-EMIR, din il-proposta temenda r-Regolament Delegat (UE) Nru 667/2014 dwar ir-regoli ta’ proċeduri għal penali imposti fuq ir-repożitorji tat-tranżazzjonijiet mill-ESMA previsti fl-Artikolu 65(7) tal-EMIR. 
            
            
               L-att delegat għandu jiġi adottat skont l-Artikolu 82 tal-EMIR u l-Artikolu 290 tat-Trattat dwar il-Funzjonament tal-Unjoni Ewropea.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Aspetti proċedurali
            
            
               Fl-24 ta’ Settembru 2019, il-Kummissjoni talbet lill-ESMA għall-fehmiet tagħha (“parir tekniku”) dwar att delegat tal-Kummissjoni li jispeċifika aktar ir-regoli ta’ proċedura għal penali imposti fuq kontropartijiet ċentrali ta’ pajjiżi terzi li għandu jiġi adottat skont l-Artikolu 25i(7) tal-EMIR. It-talba għal parir tekniku kienet tikkonċerna wkoll modifiki possibbli fir-Regolament Delegat (UE) Nru 667/2014 fir-rigward tar-regoli ta’ proċedura dwar penali imposti fuq ir-repożitorji tat-tranżazzjonijiet mill-ESMA inklużi regoli dwar id-dritt tad-difiża u dispożizzjonijiet temporali, biex jitqiesu l-emendi għall-EMIR li saru permezz tar-REFIT tal-EMIR. 
            
            
               L-ESMA wettqet konsultazzjoni pubblika dwar l-abbozz ta’ parir tekniku tagħha mit-13 ta’ Diċembru 2019 sat-18 ta’ Jannar 2020. Ħames rispondenti li wieġbu għall-konsultazzjoni taw feedback pubbliku u rispondent wieħed wieġeb b’mod kunfidenzjali. Ir-risposti mhux kunfidenzjali għall-konsultazzjoni huma ppubblikati fis-sit web tal-ESMA
                  4
               . L-ESMA adottat il-parir tekniku finali tagħha fil-31 ta’ Marzu 2020. 
            
            
               Bejn it-28 ta’ Settembru u t-12 ta’ Ottubru 2020, il-Kummissjoni kkonsultat bi proċedura bil-miktub lill-Grupp ta’ Esperti tal-Kumitat Ewropew tat-Titoli (Expert Group of the European Securities Committee, “EGESC”) dwar il-kontenut provviżorju ta’ dan l-att delegat. L-EGESC huwa magħmul minn rappreżentanti tal-Istati Membri, tal-Bank Ċentrali Ewropew, tas-Segretarjat tal-Kumitat tal-Parlament Ewropew għall-Affarijiet Ekonomiċi u Monetarji, u tal-ESMA. Il-Kummissjoni ma rċeviet l-ebda kumment mill-membri tal-EGESC dwar l-approċċ propost tagħha.
            
            
               L-opinjonijiet tal-partijiet ikkonċernati
            
            
               Sa fejn hu rilevanti biex jiġu emendati r-regoli ta’ proċedura għall-penali imposti mill-ESMA fuq repożitorju tat-tranżazzjonijiet, ir-rispondenti ġeneralment qablu mal-proposta tal-ESMA jew ma oġġezzjonawx għaliha.
            
            
               Il-proposta ewlenija magħmula mill-ESMA tikkonċerna l-introduzzjoni ta’ proċedura ġdida għall-adozzjoni ta’ deċiżjonijiet interim. Jenħtieġ li din il-proċedura tippermetti li l-ESMA tadotta miżura superviżorja mingħajr ma l-ewwel tisma’ lill-persuni kkonċernati meta  tkun meħtieġa azzjoni urġenti biex tiġi evitata ħsara sinifikanti u imminenti għas-sistema finanzjarja jew biex tiġi evitata ħsara sinifikanti u imminenti għall-integrità, it-trasparenza, l-effiċjenza u l-funzjonament ordnat tas-swieq finanzjarji, inkluż għall-istabbiltà jew il-korrettezza tad-data rrapportata lil repożitorju tat-tranżazzjonijiet.
            
            
               Filwaqt li r-raġunijiet li jwasslu għal deċiżjoni interim fil-każ ta’ kontropartijiet ċentrali ta’ pajjiżi terzi u fil-każ ta’ repożitorji tat-tranżazzjonijiet, kif ukoll it-tip ta’ azzjoni superviżorja li l-ESMA tista’ tieħu fiż-żewġ każijiet, huma kemxejn differenti, l-ESMA tissuġġerixxi l-allinjament tar-regoli proċedurali għall-adozzjoni ta’ deċiżjonijiet interim rigward ir-repożitorji tat-tranżazzjonijiet ma’ dawk għal kontropartijiet ċentrali ta’ pajjiżi terzi.
            
            
               Rispondent wieħed argumenta li jenħtieġ li s-setgħa tal-ESMA li tadotta deċiżjonijiet interim mingħajr ma l-ewwel tisma’ lill-persuni kkonċernati ma tkunx taffettwa d-dritt ta’ smigħ mill-uffiċjal tal-investigazzjoni. Rispondent wieħed ippropona li l-aċċess għall-fajl jenħtieġ li jseħħ kemm jista’ jkun malajr, u qabel ma l-ESMA tadotta d-deċiżjoni interim tagħha, biex il-persuni kkonċernati jkollhom il-massimu ta’ żmien possibbli biex jippreparaw id-difiża. Ir-rispondenti talbu wkoll aktar ċarezza dwar it-tifsira ta’ “ħsara sinifikanti u imminenti”.
            
            
               Ta’ min jinnota li s-setgħa tal-ESMA li tadotta deċiżjonijiet interim mingħajr ma tisma’ lill-persuni kkonċernati hija stipulata fl-EMIR. Fl-interess tal-prevenzjoni ta’ ħsara imminenti u sinifikanti lis-sistemi finanzjarji, l-EMIR jistabbilixxi eċċezzjoni għar-regola ġenerali li l-persuni kkonċernati jenħtieġ li jinstemgħu qabel ma tittieħed deċiżjoni. Biex tiżgura l-effiċjenza tal-proċedura u l-effettività tas-setgħa tal-ESMA li tadotta deċiżjoni interim, il-Kummissjoni taqbel mal-ESMA li din l-eċċezzjoni jenħtieġ li tapplika wkoll għad-dritt ta’ smigħ mill-uffiċjal tal-investigazzjoni. 
            
            
               Il-Kummissjoni tinnota wkoll li l-EMIR jeżiġi li l-ESMA tagħti lill-persuni kkonċernati l-opportunità li jinstemgħu malajr kemm jista’ jkun wara li tittieħed id-deċiżjoni interim. F’dan ir-rigward, il-Kummissjoni taqbel mal-proposta tal-ESMA li tippermetti aċċess għall-fajl hekk kif l-uffiċjal tal-investigazzjoni jkun ippreżenta l-konstatazzjonijiet tiegħu lill-ESMA, u potenzjalment qabel ma l-ESMA tadotta d-deċiżjoni interim tagħha. Permezz tal-aċċess għall-fajl f’dak l-istadju l-persuni kkonċernati jkunu jistgħu jħejju u jippreżentaw il-kummenti lill-ESMA qabel milli kieku l-aċċess għall-fajl kellu jingħata biss ladarba l-ESMA tkun adottat id-deċiżjoni interim tagħha. Sabiex ma ddgħajjifx l-effiċjenza tal-proċedura u l-effettività tas-setgħa tal-ESMA li tadotta deċiżjonijiet interim, il-Kummissjoni taqbel ukoll li jenħtieġ li tali aċċess għall-fajl ma jkunx jissospendi s-setgħa tal-ESMA li tadotta d-deċiżjoni interim.
            
         
         
            
               Fir-rigward tat-tifsira ta’ “ħsara sinifikanti u imminenti” lis-sistemi finanzjarji, il-Kummissjoni tenfasizza li l-kuntest li fih l-ESMA tista’ tadotta deċiżjonijiet interim huwa definit mill-koleġiżlaturi fl-EMIR. Ma hemmx bżonn li dan jiġi definit aktar fl-att delegat.
            
            
               3.ELEMENTI ĠURIDIĊI TAL-ATT DELEGAT
            
            
               L-Artikolu 1 jistabbilixxi l-modifiki segwenti għar-Regolament ta’ Delega (UE) Nru 667/2014: 
            
            
               –Il-fajl komplet li għandu jiġi ppreżentat lill-ESMA mill-uffiċjal tal-investigazzjoni, inkluża d-dikjarazzjoni tal-konstatazzjonijiet tiegħu jew tagħha u kopja tad-dikjarazzjoni tal-konstatazzjonijiet li abbażi tagħha l-persuna soġġetta għall-investigazzjoni tkun instemgħet;
            
            
               –Il-proċedura li tiddefinixxi d-dritt li wieħed jinstema’ mill-ESMA fil-każ ta’ deċiżjonijiet interim;
            
            
               –F’każ li jinġabru multi jew pagamenti perjodiċi ta’ penali multipli mill-ESMA b’mod parallel, l-uffiċjal tal-kontabilità tal-ESMA għandu jiżgura li jiġu ddepożitati f’kontijiet jew subkontijiet differenti.
            
            
               L-Artikolu 2 jistabbilixxi d-data tad-dħul fis-seħħ ta’ dan ir-regolament delegat emendatorju.
            
            
               4.VALUTAZZJONI TAL-IMPATT
            
            
               Skont l-Artikolu 64(7) tal-EMIR, il-Kummissjoni trid tadotta aktar regoli ta’ proċedura biex tħaddem is-setgħa li timponi multi jew pagamenti tal-penali perjodiċi, inklużi d-dispożizzjonijiet dwar id-drittijiet għad-difiża, id-dispożizzjonijiet temporali, u l-ġbir ta’ multi jew il-pagamenti ta’ penali perjodiċi, u għandha tadotta regoli dettaljati dwar il-perjodi ta’ limitazzjoni għall-impożizzjoni u l-infurzar tal-penali.
            
            
               Il-Kummissjoni qieset għalkollox ir-rappreżentazzjonijiet kollha li rċeviet, inkluż il-parir tekniku li pprovdiet l-ESMA, ir-reazzjonijiet għall-konsultazzjoni pubblika tal-ESMA u r-reazzjonijiet mill-EGESC. Abbażi ta’ dan, il-Kummissjoni qed tipproponi l-adozzjoni skont l-Artikolu 64(7) tal-EMIR tal-att delegat li jemenda r-Regolament Delegat 667/2014 dwar ir-regoli ta’ proċedura għal penali imposti fuq ir-repożitorji tat-tranżazzjonijiet mill-ESMA inklużi regoli dwar id-dritt tad-difiża. 
            
            
               Valutazzjoni tal-impatt separata ma tħejjietx għal diversi raġunijiet. 
            
            
               L-ewwel nett, il-prinċipji ewlenin li jikkonċernaw ir-regoli ta’ proċeduri għall-penali imposti mill-ESMA fuq ir-repożitorji tat-tranżazzjonijiet huma stabbiliti fl-Artikoli minn 62 sa 68 tal-EMIR. Il-valutazzjoni tal-għażliet politiċi differenti diġà twettqet mill-koleġiżlaturi bħala parti mill-approvazzjoni tal-EMIR u l-emendi sussegwenti tiegħu mir-REFIT tal-EMIR. 
            
            
               It-tieni, l-emendi għar-Regolament Delegat (UE) Nru 667/2014 proposti f’dan l-att delegat ikopru biss aspetti proċedurali, u jispeċifikaw aktar ir-regoli stabbiliti fl-EMIR. Dawn l-emendi jikkonċernaw il-kontenut tal-fajl li għandu jiġi trażmess mill-uffiċjal tal-investigazzjoni lill-ESMA, id-dritt li wieħed jinstema’ mill-uffiċjal tal-investigazzjoni u mill-ESMA f’każ ta’ deċiżjonijiet interim mill-ESMA, kif ukoll emendi oħra li għandhom l-għan li jallinjaw dawn ir-regoli ta’ proċedura ma’ dawk applikabbli fil-każ ta’ kontropartijiet ċentrali ta’ pajjiżi terzi. Bħala tali, dawn l-emendi għandhom impatt limitat fuq l-ispejjeż għall-persuni soġġetti għal investigazzjonijiet jew proċedimenti.
            
            
               Il-Kummissjoni segwiet il-parir tekniku tal-ESMA mill-qrib. Madankollu, din it-Taqsima tippreżenta l-alternattivi ta’ politika kkunsidrati mill-Kummissjoni. 
            
            
               Kontenut tal-fajl li għandu jiġi ppreżentat mill-uffiċjal tal-investigazzjoni lill-ESMA
            
            
               Fl-interess tat-trasparenza, jenħtieġ li l-uffiċjal tal-investigazzjoni dejjem ikun mitlub jinkludi fil-fajl ippreżentat lill-ESMA, mhux biss id-dikjarazzjoni finali tal-konstatazzjonijiet iżda wkoll id-dikjarazzjoni inizjali, li abbażi tagħha l-persuni kkonċernati jkunu ppreżentaw kummenti. L-obbligu jenħtieġ li japplika irrispettivament mis-sinifikat tad-differenzi bejn iż-żewġ dikjarazzjonijiet.
            
            
               Deċiżjonijiet interim
            
            
               Is-setgħa tal-ESMA li tadotta deċiżjonijiet interim mingħajr ma tisma’ lill-persuni kkonċernati hija stipulata fl-EMIR. Fl-interess tal-prevenzjoni ta’ ħsara imminenti u sinifikanti lis-sistemi finanzjarji, l-EMIR jistabbilixxi eċċezzjoni għar-regola ġenerali li l-persuni kkonċernati jenħtieġ li jinstemgħu qabel ma tittieħed deċiżjoni. Biex tiżgura l-effiċjenza tal-proċedura u l-effettività tas-setgħa tal-ESMA li tadotta deċiżjoni interim, il-Kummissjoni taqbel mal-ESMA li dik l-eċċezzjoni jenħtieġ li tapplika għad-dritt ta’ smigħ mill-uffiċjal tal-investigazzjoni. 
            
            
               L-EMIR jeżiġi li l-ESMA tagħti lill-persuni kkonċernati l-opportunità li jinstemgħu malajr kemm jista’ jkun wara li tittieħed id-deċiżjoni interim. F’dan ir-rigward, il-Kummissjoni taqbel mal-proposta tal-ESMA li tippermetti aċċess għall-fajl hekk kif l-uffiċjal tal-investigazzjoni jkun ippreżenta l-konstatazzjonijiet tiegħu lill-ESMA, u potenzjalment qabel ma l-ESMA tadotta d-deċiżjoni interim tagħha. Permezz tal-aċċess għall-fajl f’dak l-istadju l-persuni kkonċernati jkunu jistgħu jħejju u jippreżentaw il-kummenti lill-ESMA qabel milli kieku l-aċċess għall-fajl kellu jingħata biss ladarba l-ESMA tkun adottat id-deċiżjoni tagħha. Sabiex ma ddgħajjifx l-effiċjenza tal-proċedura u l-effettività tas-setgħa tal-ESMA li tadotta deċiżjonijiet interim, il-Kummissjoni taqbel ukoll li jenħtieġ li tali aċċess għall-fajl ma jkunx jissospendi s-setgħa tal-ESMA li tadotta d-deċiżjoni interim. 
            
            
               Fir-rigward tat-tifsira ta’ “ħsara sinifikanti u imminenti” lis-sistemi finanzjarji, il-kuntest li fih l-ESMA tista’ tadotta deċiżjonijiet interim huwa definit mill-koleġiżlaturi fl-EMIR. Ma hemmx bżonn li dan jiġi definit aktar fl-att delegat.
            
         
         
            
               5.IMPLIKAZZJONIJIET BAĠITARJI TAL-ATT DELEGAT
            
            
               Il-multi u l-pagamenti perjodiċi ta’ penali miġbura mill-ESMA mir-repożitorji tat-tranżazzjonijiet ma jikkostitwixxux id-dħul tal-ESMA kif definit fl-Artikolu 62 tar-Regolament 1095/2010. Il-multi u l-pagamenti perjodiċi ta’ penali miġbura mill-ESMA jenħtieġ li jiġu ttrasferiti lill-Kummissjoni u jiddaħħlu fil-baġit tal-Unjoni taħt dħul ġenerali. 
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 26.1.2021
            
            
               li jemenda r-Regolament Delegat tal-Kummissjoni (UE) Nru 667/2014 fir-rigward tal-kontenut tal-fajl li għandu jiġi ppreżentat mill-uffiċjal tal-investigazzjoni lill-Awtorità Ewropea tat-Titoli u s-Swieq, id-dritt ta’ smigħ fir-rigward ta’ deċiżjonijiet interim u d-depożiti ta’ multi u pagamenti perjodiċi ta’ penali
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) Nru 648/2012 tal-Parlament Ewropew u tal-Kunsill tal-4 ta' Lulju 2012 dwar derivati OTC, kontropartijiet ċentrali u repożitorji tad-data dwar it-tranżazzjonijiet
                  5
               , u b’mod partikolari l-Artikolu 64(7) tiegħu,
            
            
               Billi:
            
            
               (1)Ir-Regolament (UE) Nru 648/2012 ġie emendat bir-Regolament (UE) Nru 2019/834 tal-Parlament Ewropew u tal-Kunsill
                  6
               . Dawn l-emendi kienu jikkonċernaw, fost l-oħrajn, id-definizzjoni ta’ kontropartijiet finanzjarji, id-dritt ta’ aċċess għall-fajl ta’ investigazzjoni minn persuni soġġetti għal investigazzjoni, il-multi li għandhom jitħallsu minn repożitorju tat-tranżazzjonijiet li, intenzjonalment jew b’negliġenza, wettaq wieħed mit-tipi ta’ ksur elenkati fl-Anness I tar-Regolament (UE) Nru 648/2012, u d-dritt ta’ smigħ tal-persuni li jistgħu jkunu soġġetti għal pagament perjodiku ta’ penali.
            
            
               (2)Ir-Regolament Delegat tal-Kummissjoni (UE) Nru 667/2014
                  7
                ġie adottat abbażi tal-Artikolu 64(7) tar-Regolament (UE) Nru 648/2012 u jittratta r-regoli ta’ proċedura għall-penali imposti fuq ir-repożitorji tat-tranżazzjonijiet mill-Awtorità Ewropea tat-Titoli u s-Swieq (European Securities and Markets Authority, “ESMA”), inklużi r-regoli dwar id-dritt tad-difiża. Peress li l-emendi introdotti mir-Regolament (UE) 2019/834 fir-Regolament (UE) Nru 648/2012 jikkonċernaw dawk ir-regoli ta’ proċedura, hemm bżonn li jiġi ggarantit li dawk l-emendi jkunu riflessi wkoll fir-Regolament Delegat (UE) Nru 667/2014.
            
            
               (3)Huwa importanti li tiġi ggarantita t-trasparenza bejn l-uffiċjal tal-investigazzjoni maħtur mill-ESMA skont l-Artikolu 64 tar-Regolament (UE) Nru 648/2012 u l-ESMA nnifisha. Tali trasparenza teżiġi li l-fajl tal-uffiċjal tal-investigazzjoni jkun fih il-preżentazzjonijiet li jagħmlu persuni soġġetti għall-investigazzjoni u d-dikjarazzjoni tal-konstatazzjonijiet li abbażi tagħha dawk il-persuni pprovdew il-preżentazzjonijiet tagħhom.
            
            
               (4)Skont it-tieni subparagrafu tal-Artikolu 67(1) tar-Regolament (UE) Nru 648/2012, l-ESMA għandha l-possibbiltà li tadotta, fejn tkun meħtieġa azzjoni urġenti, deċiżjonijiet interim mingħajr ma l-ewwel tisma’ lill-persuni soġġetti għal investigazzjoni jew proċedimenti. Biex tiġi żgurata l-effettività tas-setgħa tal-ESMA li tadotta deċiżjonijiet interim, jenħtieġ li persuni li huma soġġetti għal investigazzjoni ma jkollhomx id-dritt ta’ aċċess għall-fajl jew li jinstemgħu qabel ma l-uffiċjal tal-investigazzjoni jkun ippreżenta l-fajl bil-konstatazzjonijiet tiegħu lill-ESMA jew qabel ma l-ESMA tkun adottat id-deċiżjoni interim tagħha. Madankollu, biex jiġu rispettati d-drittijiet tad-difiża, persuni li huma soġġetti għal investigazzjoni jenħtieġ li jkollhom id-dritt ta’ aċċess għall-fajl hekk kif l-uffiċjal tal-investigazzjoni jkun ippreżenta l-fajl bid-dikjarazzjoni tal-konstatazzjoni tiegħu jew tagħha lill-ESMA, u d-dritt ta’ smigħ kemm jista’ jkun malajr wara li l-ESMA tkun adottat id-deċiżjoni interim tagħha.
            
            
               (5)Skont l-Artikolu 68(5) tar-Regolament (UE) Nru 648/2012, l-ammonti li jikkorrispondu għall-multi u l-pagamenti perjodiċi ta’ penali miġbura mill-ESMA għandhom jiġu allokati lill-baġit ġenerali tal-Unjoni. Il-multi u l-pagamenti perjodiċi ta’ penali miġbura mill-ESMA jenħtieġ li jiġu ddepożitati f’kontijiet bl-imgħax sakemm isiru finali. Għal kull deċiżjoni li timponi multi jew pagamenti perjodiċi ta’ penali, l-ammonti miġbura mill-ESMA jenħtieġ li jiġu ddepożitati f’kont separat jew subkont biex tiġi żgurata t-traċċabbiltà sakemm dik id-deċiżjoni ssir finali.
            
            
               (6)Għaldaqstant, jenħtieġ li r-Regolament ta’ Delega (UE) Nru 667/2014 jiġi emendat.
            
            
               (7)Fl-interess tal-eżerċizzju immedjat mill-ESMA ta’ setgħat superviżorji u ta’ infurzar effettivi,  jenħtieġ li dan ir-Regolament jidħol fis-seħħ b’urġenza,
            
            
               ADOTTAT DAN IR-REGOLAMENT:
            
            
               Artikolu 1
            
            
               Ir-Regolament ta’ Delega (UE) Nru 667/2014 huwa emendat kif ġej:
            
         
         
            
               (1)
                     fl-Artikolu 3, il-paragrafu 1 huwa sostitwit bis-segwenti:
            
            
               “1.
                     Il-fajl komplet li jrid jiġi ppreżentat mill-uffiċjal tal-investigazzjoni lill-ESMA għandu jinkludi d-dokumenti li ġejjin:
            
            
               –(a)
                     id-dikjarazzjoni tal-konstatazzjonijiet u kopja tad-dikjarazzjoni tal-konstatazzjonijiet indirizzata lill-persuna soġġetta għall-investigazzjoni;
            
            
               –(b)
                     kopja tal-preżentazzjonijiet bil-miktub mill-persuna soġġetta għall-investigazzjoni; 
            
            
               –(c)
                     il-minuti ta’ kull seduta orali.”;
            
            
               (2)
                     jiddaħħal l-Artikolu 3a segwenti:
            
            
               “Artikolu 3a
            
            
               Id-dritt ta’ smigħ mill-ESMA fir-rigward ta’ deċiżjonijiet interim dwar miżuri superviżorji 
            
            
               1.B’deroga mill-Artikoli 2 u 3, il-proċedura stabbilita f’dan l-Artikolu għandha tapplika meta l-ESMA tadotta deċiżjonijiet interim skont it-tieni subparagrafu tal-Artikolu 67l(1) tar-Regolament (UE) Nru 648/2012.
            
            
               2.L-uffiċjal tal-investigazzjoni għandu jippreżenta l-fajl bil-konstatazzjonijiet tiegħu jew tagħha lill-ESMA u jinforma immedjatament lill-persuna soġġetta għal investigazzjoni dwar il-konstatazzjonijiet tiegħu jew tagħha iżda ma għandux jagħti lil dik il-persuna bl-opportunità li tagħmel preżentazzjonijiet Id-dikjarazzjoni tal-konstatazzjonijiet tal-uffiċjal tal-investigazzjoni għandha tistabbilixxi l-fatti li jistgħu jikkostitwixxu ksur wieħed jew aktar minn dawk elenkati fl-Anness I tar-Regolament (UE) Nru 648/2012, inkluż kull fattur aggravanti jew mitiganti ta’ dak il-ksur.
            
            
               Meta jintalab, l-uffiċjal tal-investigazzjoni għandu jagħti aċċess għall-fajl lill-persuna soġġetta għal investigazzjoni.
            
            
               3.Meta l-ESMA tqis li l-fatti deskritti fid-dikjarazzjoni tal-konstatazzjonijiet tal-uffiċjal tal-investigazzjoni jidhru li ma jikkostitwixxux ksur elenkat fl-Anness I tar-Regolament (UE) Nru 648/2012, hija għandha tiddeċiedi li tagħlaq l-investigazzjoni u tinnotifika dik id-deċiżjoni lill-persuna soġġetta għall-investigazzjoni.
            
            
               4.Meta l-ESMA tiddeċiedi li ksur wieħed jew aktar elenkati fl-Anness I tar-Regolament (UE) Nru 648/2012 ikunu twettqu minn persuna soġġetta għal investigazzjoni u tadotta deċiżjoni interim li timponi multi skont it-tieni subparagrafu tal-Artikolu 73(1), il-punti (a), (c) u (d), tar-Regolament (UE) Nru 648/2012, l-ESMA għandha tinnotifika minnufih dik id-deċiżjoni interim lil dik il-persuna.
            
            
               L-ESMA għandha tistabbilixxi limitu ta’ żmien raġonevoli li fih persuni soġġetti għal investigazzjoni jistgħu jagħmlu preżentazzjonijiet bil-miktub dwar id-deċiżjoni interim. L-ESMA ma għandhiex tkun obbligata tqis preżentazzjonijiet bil-miktub li jaslu wara l-iskadenza ta’ dak il-limitu ta’ żmien.
            
            
               Meta tintalab tagħmel dan, l-ESMA għandha tagħti aċċess għall-fajl lill-persuni soġġetti għal investigazzjoni. 
            
            
               L-ESMA tista’ tistieden lill-persuni soġġetti għal investigazzjoni biex jattendu seduta orali. Il-persuni soġġetti għal investigazzjoni jistgħu jkunu assistiti mill-avukati tagħhom, jew minn persuni kkwalifikati oħra ammessi mill-ESMA. Is-seduti orali ma għandhomx ikunu pubbliċi.
            
            
               5.L-ESMA għandha tisma’ lill-persuna soġġetta għal investigazzjoni u tieħu deċiżjoni finali malajr kemm jista’ jkun wara l-adozzjoni tad-deċiżjoni interim.
            
            
               Meta l-ESMA tqis, abbażi tal-fajl komplet u wara li tkun semgħet lill-persuni soġġetti għal investigazzjoni, li ksur jew aktar elenkati fl-Anness I tar-Regolament (UE) Nru 648/2012 ikunu twettqu mill-persuna soġġetta għal investigazzjoni, hija għandha tadotta deċiżjoni ta’ konferma li timponi waħda mill-miżuri superviżorji jew aktar stabbiliti fl-Artikolu 73(1), il-punti (a), (c) u (d), tar-Regolament (UE) Nru 648/2012. L-ESMA għandha tinnotifika minnufih lill-persuna kkonċernata b’din id-deċiżjoni.
            
            
               Meta l-ESMA tadotta deċiżjoni finali li ma tikkonfermax id-deċiżjoni interim, għandu jitqies li d-deċiżjoni interim ġiet imħassra.”;
            
            
               (3)
                     L-Artikolu 8 huwa emendat kif ġej: 
            
         
         
            
               (a)
                     l-ewwel subparagrafu huwa sostitwit bis-segwenti: 
            
            
               “L-ammonti ta’ multi u pagamenti perjodiċi ta’ penali miġbura mill-ESMA għandhom jiġu ddepożitati f’kont bl-imgħax miftuħ mill-uffiċjal tal-kontabilità tal-ESMA sakemm isiru finali. F’każ li jinġabru multi jew pagamenti perjodiċi ta’ penali multipli mill-ESMA b’mod parallel, l-uffiċjal tal-kontabilità tal-ESMA għandu jiżgura li jiġu ddepożitati f’kontijiet jew subkontijiet differenti. L-ammonti mħallsa ma għandhomx jiddaħħlu fil-baġit tal-ESMA jew jiġu rreġistrati bħala ammonti baġitarji.”;
            
            
               (b)
                     it-tielet subparagrafu huwa sostitwit bis-segwenti:
            
            
               “L-Uffiċjal tal-Kontabilità tal-ESMA għandu jirrapporta fuq bażi regolari lill-Uffiċjal Awtorizzanti tad-Direttorat Ġenerali għall-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali tal-Kummissjoni Ewropea dwar l-ammonti tal-multi u tal-pagamenti perjodiċi ta’ penali imposti u l-istatus tagħhom”.
            
            
               Artikolu 2
            
            
               Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 26.1.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        ĠU L 179, 19.6.2014, p. 31
               
               
                  
                     (2)
                  
                        ĠU L 201, 27.7.2012, p. 1
               
               
                  
                     (3)
                  
                        ĠU L 141, 29.5.2019, p. 42 
               
               
                  
                     (4)
                  
                        
                  https://www.esma.europa.eu/press-news/consultations/consultation-ccp-penalties#TODO
                   
                  https://www.esma.europa.eu/press-news/consultations/consultation-ccp-penalties#TODO
               
               
                  
                     (5)
                  
                        ĠU L 201, 27.7.2012, p. 1.
               
               
                  
                     (6)
                  
                        Ir-Regolament (UE) 2019/834 tal-Parlament Ewropew u tal-Kunsill tal-20 ta' Mejju 2019 li jemenda r-Regolament (UE) Nru 648/2012 fir-rigward tal-obbligu tal-ikklerjar, is-sospensjoni tal-obbligu tal-ikklerjar, ir-rekwiżiti tar-rapportar, it-tekniki tal-mitigazzjoni tar-riskju għal kuntratti tad-derivattivi OTC mhux ikklerjati minn kontroparti ċentrali, ir-reġistrazzjoni u s-superviżjoni ta' repożitorji tat-tranżazzjonijiet u r-rekwiżiti għar-repożitorji tat-tranżazzjonijiet (ĠU L 141, 28.5.2019, p. 42).
               
               
                  
                     (7)
                  
                        Ir-Regolament ta' Delega tal-Kummissjoni (UE) Nru 667/2014 tat-13 ta' Marzu 2014 li jissupplimenta r-Regolament (UE) Nru 648/2012 tal-Parlament Ewropew u tal-Kunsill fir-rigward tar-regoli ta' proċedura dwar penali imposti fuq ir-repożitorji tat-tranżazzjonijiet mill-Awtorità Ewropea tat-Titoli u s-Swieq inklużi regoli dwar id-dritt tad-difiża u dispożizzjonijiet temporali (ĠU L 179, 19.6.2014, p. 31).